Renbaan word dalk meer as 8 000 woonplekke | News24
Renbaan word dalk meer as 8 000 woonplekke
DIE Nelson Mandelabaai-munisipaliteit se planne om die Arlington-renbaan te koop en in 'n behuisingsontwikkeling te omskep, het weer onder die loep gekom.
'n Verslag oor die koste wat dié stap sou behels, is verlede week deur die DA in 'n vergadering van die komitee vir menslike nedersettings aangevra.
Die munisipaliteit wil die erwe waarop die renbaan geleë is, gebruik vir 'n ontwikkeling wat tot 8 760 wooneenhede, vier skole, kantoorgeboue en winkels kan bevat.
"Ons moes aanvanklik bespreek of die uitvoerende direkteur van menslike nedersettings by magte moet kan wees om die grond van die Arlington-renbaan te koop," het Andrew Gibbon, DA-raadslid in die komitee, gesê.
"Toe het ons egter gevra vir 'n volledige verslag wat die onkostes van dié eiendom uiteensit.
"Dit is nie net oor die prys van die grond nie, maar ook die koste van dienslewering en die verskaffing van die nodige infrastruktuur, insluitend paaie. Ons kan nie die grond koop as ons nie eers weet waarvoor ons onsself inlaat nie."